Vezano uz javni natječaj za prijam u državnu službu na neodređeno vrijeme (KLASA: 112-02/24-01/05, URBROJ: 567-03/02-24-2)

**OPIS POSLOVA, PODACI O PLAĆI I POPIS LITERATURE**

**SEKTOR ZA NADZOR, ISTRAGE I ZAŠTITU PRAVA ISPITANIKA,**

**Služba za nadzor istrage, tehnologije i sigurnost**

1. **Savjetnik** – 2 izvršitelja/ice, radno mjesto (24)

OPIS POSLOVA

Obavlja složenije poslove iz nadležnosti Službe koji zahtijevaju samostalnost i stručnost u radu uz češći nadzor i opće i specifične upute rukovoditelja; provodi izravna i neizravna nadzorna postupanja nad prikupljanjem, daljnjom obradom i provođenjem mjera zaštite osobnih podataka u Republici Hrvatskoj; provodi istrage o primjeni propisa koji uređuju zaštitu osobnih podataka; predlaže poduzimanje potrebnih mjera te provodi postupak i izrađuje akte za uklanjanje nepravilnosti utvrđenih u nadzoru; nadzire evidencije aktivnosti obrade i obveze voditelja obrade o vođenju aktivnosti obrade; zaprima i evidentira izvješća o imenovanju službenika za zaštitu osobnih podataka; nadzire imenovanja službenika za zaštitu osobnih podataka; prema potrebi provodi zajedničke operacije, uključujući zajedničke istrage i zajedničke mjere provedbe u kojima sudjeluju članovi ili osoblje nadzornih tijela drugih država članica EU; sudjeluje u izradi izvještaja o radu Službe; prema potrebi predlaže pokretanje odgovarajućih postupaka pred nadležnim tijelima i izrađuje akte vezane uz pokretanje upravnih i drugih postupaka pred nadležnim tijelima; prema potrebi zastupa Agenciju u postupcima pred nadležnim sudovima i drugim nadležnim tijelima; prati i proučava pravno uređenje i sudsku praksu u području zaštite osobnih podataka u EU i drugim zemljama te daje savjete i preporuke u vezi primjene istih; ostvaruje stalne stručne kontakte unutar i izvan Agencije u svrhu pružanja savjeta iz nadležnosti Službe; prema potrebi sudjeluje u radu podskupina Europskog odbora za zaštitu podataka; sudjeluje u edukacijskim aktivnostima Agencije; sudjeluje u provedbi projekata Agencije; odgovara za pravilnu primjenu metodologije rada, postupaka i stručnih tehnika te provedbu pojedinačnih odluka; obavlja i druge poslove po nalogu rukovoditelja.

PODACI O PLAĆI

Člankom 12. stavkom 2. Zakona o plaćama u državnoj službi i javnim službama („Narodne novine", broj 155/23) propisano je da je osnovna plaća umnožak koeficijenta za obračun plaće radnog mjesta na koje je službenik i namještenik raspoređen ili za koje je sklopio ugovor o radu i osnovice za obračun plaće.

Člankom 13. stavkom 1. i 2. Zakona o plaćama u državnoj službi i javnim službama propisano je da se osnovica za obračun plaće utvrđuje kolektivnim ugovorom, a ako se kolektivnim ugovorom ne ugovori visina osnovice do donošenja državnog proračuna Republike Hrvatske za iduću godinu, utvrdit će je odlukom Vlada Republike Hrvatske.

Člankom 18. stavkom 1. Zakona o plaćama u državnoj službi i javnim službama propisano je da dodatak za radni staž iznosi 0,5 % na osnovnu plaću za svaku navršenu godinu radnog staža.

Koeficijent složenosti poslova radnog mjesta na koje se službenik raspoređuje određen

je Uredbom o nazivima radnih mjesta, uvjetima za raspored i koeficijentima za obračun plaće u državnoj službi ("Narodne novine", broj 22/24) i iznosi 1,95.

POPIS LITERATURE ZA PRIPREMU KANDIDATA ZA TESTIRANJE

EU zakonodavstvo

* Ugovor o funkcioniranju Europske unije – članak 16.
* Povelja Europske unije o temeljnim pravima – članak 7. i 8.
* Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka)

Nacionalno zakonodavstvo

* Ustav RH – članak 37.
* Zakon o potvrđivanju Konvencije za zaštitu osoba glede automatizirane obrade osobnih podataka i Dodatnog protokola uz Konvenciju za zaštitu osoba glede automatizirane obrade osobnih podataka u vezi nadzornih tijela i međunarodne razmjene podataka („Narodne novine – Međunarodni ugovori“ br. 4-38/05)
* Zakon o potvrđivanju izmjena i dopuna Konvencije za zaštitu osoba glede automatizirane obrade osobnih podataka (ETS br. 108) koje Europskim zajednicama omogućavaju pristupanje („Narodne novine – Međunarodni ugovori“ br. 12-129/05)
* Zakon o elektroničkim komunikacijama („Narodne novine“ br. 76/22)
* Zakon o provedbi Opće uredbe o zaštiti podataka („Narodne novine“ br. 42/18)
* Zakon o zaštiti fizičkih osoba u vezi s obradom i razmjenom osobnih podataka u svrhe sprječavanja, istraživanja, otkrivanja ili progona kaznenih djela ili izvršavanja kaznenih sankcija („Narodne novine“ br. 68/2018)
* Zakon o potvrđivanju Protokola kojim se mijenja i dopunjuje Konvencija za zaštitu osoba glede automatizirane obrade osobnih podataka („Narodne novine – Međunarodni ugovori“ br. 8-57/19) (na dan stupanja na snagu Zakona Protokol nije na snazi u odnosu na Republiku Hrvatsku)
* Odluka o uspostavi i javnoj objavi popisa vrsta postupaka obrade koje podliježu zahtjevu za procjenu učinka na zaštitu podataka
* Zakon o općem upravnom postupku („Narodne novine“ br. 47/09, 110/21)
* Zakon o upravnim sporovima („Narodne novine“ br. 20/10, 143/12, 152/14, 94/16, 29/17, 110/21)

Međunarodni ugovori

* Konvencija za zaštitu ljudskih prava i temeljnih sloboda – članak 8.
* Konvencija za zaštitu osoba glede automatizirane obrade osobnih podataka

**AGENCIJA ZA ZAŠTITU OSOBNIH PODATAKA**